[{"text_idx": "#000004", "text": "Click to open in page menu\nView and download our prospectuses and course guides"}, {"text_idx": "#000005", "text": "Cydnabod Coleg y Cymoedd am ei gefnogaeth i athletwyr ifanc gydag achrediad cenedlaethol"}, {"text_idx": "#000006", "text": "Coleg y Cymoedd ydy\u2019r coleg cyntaf yng Nghymru i dderbyn achrediad chwaraeon cenedlaethol sy\u2019n cydnabod sefydliadau sy\u2019n teithio\u2019r ail filltir i gefnogi athletwyr dan hyfforddiant."}, {"text_idx": "#000007", "text": "Mae Coleg y Cymoedd wedi ennill achrediad gyrfa ddeuol Cynllun Ysgoloriaeth Athletwyr Dawnus (TASS) a ddyfernir i sefydliadau sy\u2019n dangos ymrwymiad i gefnogi mabolgampwyr ifanc i ddilyn llwybr gyrfa ddeuol \u2013 gan ganiata\u0301u iddyn nhw gyrraedd eu potensial mewn addysg tra\u2019n llwyddo yn eu gyrfa ym maes chwaraeon. Mae\u2019r coleg yn ymuno a\u0302 phrifysgolion Abertawe a Metropolitan Caerdydd fel un o\u2019r unig dri sefydliad addysg uwch yng Nghymru sydd a\u0302\u2019r statws hwn."}, {"text_idx": "#000008", "text": "I nodi\u2019r dyfarniad, cynhaliodd y coleg achlysur lansio ar ei gampws yn Nantgarw oedd yn croesawu athletwyr dan hyfforddiant a\u2019u rhieni, yn ogystal a\u0302 gwesteion o sefydliadau chwaraeon ac addysg partner, i glywed am y cynllun a\u2019r hyn y bydd hyn yn ei olygu i ddysgwyr y dyfodol. Roedd y noson yn cynnwys sgwrs gan y gwestai arbennig, Helen Phillips MBE, Cadeirydd Anweithredol Gemau\u2019r Gymanwlad yng Nghymru."}, {"text_idx": "#000009", "text": "Dywedodd Alun Davies, cynghorydd Ffordd o Fyw Gyrfa Ddeuol yng Ngholeg y Cymoedd: \u201cMae achrediad TASS yn gydnabyddiaeth uchel i\u2019r coleg ac rydyn ni mor falch o weld bod y strategaethau, rydyn ni wedi\u2019u rhoi ar waith i gefnogi ein myfyrwyr athletaidd, yn cael eu dathlu."}, {"text_idx": "#000010", "text": "\u201cRydyn ni\u2019n ymfalchi\u0308o mewn bod yn fan lle mae nodau academaidd a chwaraeon y dysgwyr yn cael eu cefnogi\u2019n llawn, gan eu galluogi i ennill cymwysterau ochr yn ochr a\u0302\u2019u gweithgareddau chwaraeon, heb beryglu\u2019r naill na\u2019r llall."}, {"text_idx": "#000011", "text": "\u201cBydd dod yn safle achrededig gyrfa ddeuol TASS yn helpu i osod Coleg y Cymoedd ar y llwybr cystadleuol gyda sefydliadau chwaraeon eraill yng Nghymru a thros y ffin. Bydd yr achrediad hefyd yn ein galluogi i barhau i feithrin cysylltiadau a\u0302 sefydliadau chwaraeon lleol a denu mwy o athletwyr dawnus i\u2019r coleg yn y dyfodol.\u201d"}, {"text_idx": "#000012", "text": "Yn dilyn proses asesu drylwyr, dyfarnwyd yr achrediad i Goleg y Cymoedd i gydnabod y mentrau amrywiol a\u2019r cymorth ychwanegol y mae\u2019n eu darparu i athletwyr sy\u2019n astudio ar ei gampysau. Mae ei bolisi\u0308au academaidd hyblyg yn cynnwys trefnu sesiynau dal i fyny gyda staff addysgu pan fydd chwaraeon dysgwyr yn gwrthdaro a\u0302 gwersi, a mynediad at nodiadau ar-lein ac adnoddau ychwanegol, a hyd yn oed aildrefnu dedleins neu ddyddiadau arholiadau mewn amgylchiadau eithriadol."}, {"text_idx": "#000013", "text": "Caiff 31 o athletwyr talentog eu dewis i gymryd rhan yn y rhaglen TASS yng Ngholeg y Cymoedd, gan gwmpasu amrediad amrywiol o chwaraeon gan gynnwys, ond heb fod yn gyfyngedig i, rygbi, cleddyfa, karate, gymnasteg, pe\u0302l-droed, pe\u0302l-rwyd, athletau, nofio, gymnasteg a taekwondo."}, {"text_idx": "#000014", "text": "Ymhlith y dysgwyr hyn mae pencampwyr byd iau Cymru sydd wedi cynrychioli Cymru yng Ngemau\u2019r Gymanwlad a Sgwadiau Perfformio Prydain. Bydd pob un ohonyn nhw\u2019n derbyn cymorth academaidd un-wrth-un a chymorth \u2018ffordd o fyw\u2019 gan ymarferwr cymwysedig, gyda chynlluniau wedi\u2019u teilwra yn seiliedig ar eu hanghenion unigol, a fydd yn dibynnu ar natur eu camp."}, {"text_idx": "#000016", "text": "Yn o\u0302l Guy Taylor, Cyfarwyddwr Cenedlaethol TASS: \u201cMae Cynllun Achredu Gyrfa Ddeuol TASS yn fesur pwysig i sicrhau bod athletwyr talentog yn cael yr hyblygrwydd i ddilyn eu haddysg a hefyd fwynhau bywyd mwy cyflawn. Trwy\u2019r rhaglen, mae dysgwyr yn caffael medrau a chymwysterau ffurfiol sydd eu hangen i\u2019w helpu i ganfod gyrfaoedd amgen, naill ai ochr yn ochr a\u0302\u2019u gweithgareddau chwaraeon neu unwaith y bydd eu dyddiau ym maes chwaraeon wedi dod i ben."}, {"text_idx": "#000017", "text": "\u201cMae\u2019n bwysig i ni gydnabod y sefydliadau hynny sy\u2019n rhoi blaenoriaeth i addysg eu hathletwyr. Rydyn ni\u2019n falch iawn o fod yn dyfarnu Achrediad Gyrfa Ddeuol TASS i Goleg y Cymoedd i gydnabod y polisi\u0308au gwych sydd ganddyn nhw ar waith i gynnig strwythur gyrfa ddeuol effeithiol a pharhaol o fewn y coleg.\u201d"}, {"text_idx": "#000021", "text": "Yr hyn y mae dysgwyr yn ei ddweud"}]